google/wiki40b huggingface dataset:
Somaklonālā mainība

Somaklonālās mainības cēloņi

Konstatēti vairāki mehānismi, kas izsauc somaklonālo mainību: punktveida mutācijas (missense, silent, nonsense), hromosomu skaita izmaiņas (aneiploīdija, poliploīdija, miksoploīdija) un hromosomu struktūras izmaiņas (delēcijas, inversijas, duplikācijas, translokācijas), DNS metilēšana, mobilo ģenētisko elementu aktivitātes izmaiņas, plastīdu un mitohondriālā DNS izmaiņas.
Tipiskas ģenētiskas izmaiņas ir hromosomu skaita izmaiņas, hromosomu struktūras un DNS sekvences izmaiņas. Epiģenētiskas izmaiņas ir gēnu ekspresijas un DNS metilēšanas izmaiņas. Ir izvirzīta hipotēze, ka DNS metilēšanas izmaiņas ir galvenais somaklonālās mainības cēlonis. Somaklonālās mainības biežums ir atkarīgs no auga genotipa, eksplanta donora, barotnes, donora augu vecuma, audu kultūras kultivēšanas apstākļiem un ilguma. Somaklonālā mainība ar īpaši augstu intensitāti novērojama no kallusiem reģenerētos augos. Somaklonālo mainību ietekmē šūnu dediferenciācija, izmantotie fitohormoni (auksīni, citokinīni) un to savstarpējā attiecība, kā arī citi faktori.
Morfoloģiskās izmaiņas augos-reģenerantos parasti iespējams novērtēt vizuāli, tomēr, ja morfoloģiskas izmaiņas somaklonālās mainības noteikšanai nav vizuāli novērtējamas, izmanto molekulārās analīzes. Somaklonālai mainībai ir gan priekšrocības, gan trūkumi.

Somaklonālās mainības priekšrocības

Somaklonālā mainība var kalpot kā alternatīvs ģenētiskās daudzveidības avots, pētījumus veicot in vitro. Ģenētiskā mainība kultūraugu īpašību uzlabošanai var tikt izmantota mutaģenēzi apvienojot ar audu kultūrām. In vitro somakloni var tikt pārbaudīti uz slimību un herbicīdu rezistenci, vides vai ķīmiskā stresa toleranci, kā arī pastiprinātu sekondāro metabolītu produkciju.

Somaklonālās mainības izmantošanas ierobežojumi

Somaklonālās mainības izmantošanu augu selekcijā ierobežo virkne faktoru: tā ir neprognozējama rakstura, izmaiņas var nebūt pārmantojamas vai epiģenētiskas. Bez tam, somaklonālās izmaiņas nav iespējams iegūt visām pazīmēm, šīs izmaiņas bieži ir negatīvā virzienā un reti tiek iegūtas jaunas izmaiņas. Somaklonālā mainība būtiski apgrūtina vienveidīga pavairojamā materiāla iegūšanu in vitro, kā arī dārzkopības un mežsaimniecības nozarēs, kur ātrai nepieciešamo genotipu pavairošanai izmanto audu kultūras. Kā papildus ierobežojums somaklonālās mainības izmantošanai uzskatāms apstāklis, ka izmaiņām pakļautās formas bieži ir sterilas un saimnieciski neizmantojamas, tādējādi ierobežojot to turpmāku pielietošanu.

Somaklonālās mainības samazināšanas paņēmieni

Pastāv dažādi somaklonālās mainības intenstitāti samazinoši pasākumi. Ir zināms, ka subkultūras palielina somaklonālo mainību, tāpēc mikropavairošanas subkultūru skaits būtu jāsamazina līdz minimumam. Kā vēl viens somaklonālās mainības samazināšanas paņēmiens ir izvairīšanās no auksīna 2,4D izmantošanas barotnēs kultivējot in vitro, jo šis hormons tiek izmantots, lai ģenētiskās izmaiņas inducētu.
Apvienotās Karalistes himna

God Save the Queen (latviešu: "Dievs, sargi karalieni") ir Apvienotās Karalistes un Jaunzēlandes valsts himna. Tā ir arī vairāku Nāciju Sadraudzības valstu, kā Antigvas un Barbudas, Austrālijas, Bahamu, Barbadosas, Belizas, Grenādas, Jamaikas, Kanādas, Sentkitsas un Nevisas un Tuvalu, karaliskā himna. Himnas alternatīvais nosaukums ir God Save the King ("Dievs, sargi karali"), kuru izmanto, kad par Apvienotās Karalistes monarhu kļūst vīrietis (pašlaik valda Elizabete II Vindzora). Himnas vārdu un mūzikas autori nav zināmi.
Baku fondu birža

Vēsture

1999. gada 25. decembrī tika izveidota iniciatīvas grupa fondu birža dibināšanai Azerbaidžānā. Baku fondu biržu 2000. gada 15. februārī dibināja ar Vērtspapīru valsts komitejas atbalstu. Dibinātāji bija 16 Azerbaidžānas lielākās bankas, divi finanšu uzņēmumi un Stambulas fondu birža. Biržas pirmā tirdzniecības operācija notika 2000. gada 1. septembrī, kad tika izsolītas valsts īstermiņa obligācijas.
2004. gada janvārī tika sākta uzņēmumu obligāciju tirdzniecība. Pirmā akciju tirdzniecība Baku biržā tika veikta 2004. gada aprīlī. Centrālā banka 2004. gada 14. septembrī Baku fondu biržā sāka tirgot banknotes. Azerbaidžānas Hipotēku fonds savu obligāciju tirdzniecību BFB sāka 2009. gada jūnijā. Baku fondu biržā tirgus organizētāja iestāde tika izveidota 2013. gada janvārī. Atvasinātos finanšu instrumentus BFB sāka tirgot 2014. gada martā. 2016. gada februārī BFB ieviesa entralizētu tirdzniecības platformu CETA. 2016. gada oktobrī biržā sāka tirgot valsts lielāka uzņēmuma SOCAR obligācijas.
Historisms (valodniecībā)

Historisms ir vecvārds, kuram ir novecojuši un zuduši apzīmētie jēdzieni. Daudzi no historismiem ir kļuvuši par vēstures terminiem.
Historismiem nav sinonīmu mūsdienu valodā, runājot par vēsturiskām tēmām lieto historismus. Tos lieto arī daiļliteratūrā, dzejā, runājot par agrāko laiku parādībām un notikumiem, ar kuriem mūsdienās vairs nesaskaras. Ar sabiedrības vēsturi ir saistīti šādi vārdi kā komjaunietis, muiža, klaušas, ģilde, rāte, dzimtcilvēks, dzimtbūšana, cunfte.
Floresas cilvēks

Smadzenes

Lai gan sākotnēji tika konstatēts, ka Floresas cilvēkiem ir mazs galvaskauss, pēc galvaskausa struktūras izpētīšanas un smadzeņu virtuālās trīsdimensiju skenēšanas atklājās, ka Floresas cilvēkam ir bijušas pārsteidzoši attīstītas smadzenes. Pēc formas un lieluma tās vairāk atgādināja Homo erectus smadzenes. Pēc izmēra gan tās ir mazākas nekā Homo sapiens smadzenes. Tas nozīmē, ka visticamāk, tajās bijis tā sauktais 10. Brodmana lauks, kas nozīmē, ka Floresas cilvēki, iespējams, ir varējuši plānot savu darbību un uzņemties iniciatīvu. Salīdzinot ar Homo erectus, Floresas cilvēkiem bija arī lielāka deniņu daiva, kas savukārt nozīmē, ka iespējams viņi savā starpā ir sapratušies runājot.

Dzīves veids

Floresas cilvēki ir bijuši augsti attīstīti mednieki, par ko liecina atrastie akmens darbarīki, nogalināto zvēru kauli un ugunskura vietas.
Pēteris Kampenuss

Šahista karjera

Pēteris Kampenuss jau 17 gadu vecumā uzvarēja Valmieras čempionātā šahā. Tomēr turpmākie panākumi nāca tikai pēc Otrā pasaules kara, kad Pēteris Kampenuss regulāri piedalījās Latvijas šaha sacensībās. 1959. gadā viņš sasniedza savu lielāko panākumu, dalot 1. vietu kopā ar Kārli Klāsupu Latvijas šaha čempionātā, taču zaudējot papildmaču cīņā par čempiona nosaukumu - 3:4. 1954. gadā Pēteris Kampenuss ir spēlējis "Daugavas" komandā PSRS komandu 2. kausā šahā Rīgā pie sestā galdiņa (+3, =2, -5),bet 1958. gadā pārstāvējis Latvijas izlasi PSRS 5. komandu čempionātā šahā Viļņā pie sestā galdiņa (+0, =1, -4). Mūža beigās Pēteris Kampenuss daudz spēkā ieguldīja Rīgas šaha kluba attīstībā.
Jao Mins

Biogrāfija

Dzimis Šanhajā. Abi vecāki arī bijuši basketbolisti (tēva augums — 2,02 m, mātes — 1,90 m). Jao Mins strauji izauga jau bērnībā — 10 gadu vecumā viņa augums bija 1,65 m. Pusaudžu gados viņš spēlēja Ķīnas basketbola asociācijas komandā Šanhajas "Sharks". 2002. gadā viņš pameta Ķīnu un pievienojās NBA klubam Hjūstonas "Rockets", kas viņu bija draftējuši ar kopējo pirmo numuru, kļūdams par trešo ķīniešu basketbolistu NBA vēsturē.
Jau pirmajā sezonā viņš tika iekļauts NBA Visu zvaigžņu spēles sastāvā un līdzjutēju atzinību izpelnījās arī nākamajās sezonās (izņemot 2009.—2010. gada sezonu, kad nespēlēja vispār), lai gan "Rockets" nebija pieskaitāma līgas vadošajām komandām, bet pats basketbolists bieži cinījās ar traumām. Viņš tika iekļauts arī 2011. gada Zvaigžņu spēles sākumsastāvā (astoto reizi), lai gan šai sezonā bija aizvadījis vien nedaudz spēļu un Visu zvaigžņu spēles nedēļas nogales pasākumos traumas dēļ nepiedalījās pat kā skatītājs, kas ir ierasti skatītāju iebalsotajiem, bet traumētajiem spēlētājiem.
Jao Mins ir Ķīnas basketbola izlases spēlētājs kopš 2000. gada Olimpiskajām spēlēm Sidnejā. 2004. gada Olimpiskajās spēlēs Atēnā viņš bija Ķīnas delegācijas karognesējs atklāšanas parādē. Viņš bija komandas līderis arī 2006. gada Pasaules čempionātā, tomēr nevienā no turnīriem Ķīnas izlase neguva panākumus.
Jao Mins ir precējies ar basketbolisti Je Li, kura tāpat ir spēlējusi Ķīnas izlasē. Viņš ir viens no Ķīnas pazīstamākajiem un bagātākajiem cilvēkiem. 2009. gada viņš nopirka basketbola komandu Šanhajas "Sharks".
Pēc neoficiālas informācijas par karjeras beigšanu traumu dēļ, 2011. gada 20. jūnijā J. Mins oficiāli preses konferencē paziņoja par karjeras beigām.
Velēnu gleja augsne

Velēnu gleja augsne ir viens no augšņu tipiem. Tās veidojušās uz karbonātu cilmiežiem palielināta mitruma daudzuma ietekmē. Šīm augsnēm raksturīgs labi izveidots, biezs trūdvielu akumulācijas horizonts, nereti virskārtā ir līdz 30 cm biezs kūdras slānis. Augsnes reakcija vāji skāba līdz neitrāla. Podzolēšanās nav novērojama, bet raksturīgs glejošanās process, kā rezultātā radušies gleja plankumi vai viendabīgs zilganzaļš horizonts. Augsnēs uz mālainiem cilmiežiem gleja horizonts ir blīvs, ūdens mazcaurlaidīgs. Pēc šo augšņu mitruma noregulēšanas nepieciešams aktivizēt mikroorganismu darbību un apgādāt augsnes ar kālija un fosfora savienojumiem.
Latvijā velēnu gleja un glejotās augsnes sastopamas Zemgales līdzenuma reljefa pazeminājumos, tās veido augšņu kompleksus ar velēnu karbonātu augsnēm. Daudz velēnu gleja augšņu ir arī Valmieras (ap 20% rajona kopplatības), Rīgas (24%), Talsu (29%) rajonā.
Latvijas futbola izlase 2002. gadā

Spēles

 Latvija: Aleksandrs Koļinko (Andrejs Pavlovs 82') — Aleksandrs Isakovs (Igors Korabļovs 82'), Artūrs Zakreševskis, Viktors Lukaševičs — Jurģis Pučinskis, Imants Bleidelis (Mihails Miholaps 75'), Vitālijs Astafjevs (Mihails Zemļinskis 82'), Juris Laizāns (Vladimirs Koļesņičenko 65'), Andrejs Rubins (Viktors Dobrecovs 65') — Māris Verpakovskis (Andrejs Štolcers 53'), Marians Pahars.
 Latvija: Aleksandrs Koļinko — Aleksandrs Isakovs, Igors Stepanovs (Mihails Zemļinskis 70'), Artūrs Zakreševskis, Igors Korabļovs — Imants Bleidelis (Andrejs Štolcers 57'), Vitālijs Astafjevs (Igors Stepanovs 75'), Juris Laizāns (Vladimirs Koļesņičenko 67'), Andrejs Rubins (Jurģis Pučinskis 90') — Marians Pahars, Māris Verpakovskis (Vīts Rimkus 57').
 Latvija: Aleksandrs Koļinko — Aleksandrs Isakovs, Igors Stepanovs, Mihails Zemļinskis, Viktors Lukaševičs — Imants Bleidelis (Vladimirs Koļesņičenko 87'), Vitālijs Astafjevs, Juris Laizāns, Andrejs Rubins — Marians Pahars (Mihails Miholaps 54'), Andrejs Štolcers (Vīts Rimkus 66').
 Latvija: Andris Vaņins — Aleksandrs Isakovs, Mihails Zemļinskis, Dzintars Zirnis — Imants Bleidelis (Viktors Dobrecovs 68'), Vitālijs Astafjevs (Vladimirs Koļesņičenko 58'), Viktors Morozs, Igors Stepanovs, Andrejs Rubins — Mihails Miholaps (Aleksandrs Jeļisejevs 58'), Andrejs Štolcers (Vīts Rimkus 46').
 Latvija: Aleksandrs Koļinko — Aleksandrs Isakovs (Viktors Morozs 79'), Igors Stepanovs, Mihails Zemļinskis, Oļegs Blagonadeždins — Imants Bleidelis, Vitālijs Astafjevs (Vladimirs Koļesņičenko 79'), Juris Laizāns, Andrejs Rubins — Vīts Rimkus (Andrejs Štolcers 57'), Māris Verpakovskis (Ēriks Pelcis 69').
 Latvija: Aleksandrs Koļinko — Aleksandrs Isakovs, Igors Stepanovs, Mihails Zemļinskis, Oļegs Blagonadeždins — Imants Bleidelis, Vitālijs Astafjevs, Juris Laizāns, Andrejs Rubins — Marians Pahars (Andrejs Štolcers 80'), Māris Verpakovskis.
 Latvija: Aleksandrs Koļinko — Aleksandrs Isakovs, Igors Stepanovs, Mihails Zemļinskis, Oļegs Blagonadeždins — Imants Bleidelis, Vitālijs Astafjevs, Juris Laizāns, Andrejs Rubins — Marians Pahars (Andrejs Prohorenkovs 58'), Māris Verpakovskis (Andrejs Štolcers 89').
 Latvija: Aleksandrs Koļinko — Aleksandrs Isakovs, Igors Stepanovs, Mihails Zemļinskis, Oļegs Blagonadeždins — Imants Bleidelis (Andrejs Štolcers 46'), Vitālijs Astafjevs, Vladimirs Koļesņičenko (Andrejs Prohorenkovs 57'), Andrejs Rubins — Marians Pahars, Māris Verpakovskis (Mihails Miholaps 64').
Tetranitropentaeritrīts

Iegūšana

To iegūst, nitrējot pentaeritrītu ar sērskābes un slāpekļskābes maisījumu. PETN ir slāpekļskābes esteris, tāpat, kā nitroglicerīnu, to dažreiz lieto medicīnā (līdzīgiem mērķiem kā nitroglicerīnu).
Slucka (pilsēta)

Vēsture

Rakstos Slucka pirmoreiz minēta 1116. gadā. 12. gadsimtā tā izveidojās par Sluckas kņazistes centru. No 14. gadsimta sākuma kņaziste atradās Lietuvas lielkņazistē. 1582. gadā Sluckā tika radīts Sluckas evaņģēlijs — baltkrievu valodas piemineklis. Pēc pēdējās Sluckas kņazienes Sofijas nāves pilsēta pārgāja viņas vīra Januša Radzivila īpašumā. Radzivilu īpašuma pilsēta bija no 1612. līdz 1695. gadam un no 1744. līdz 1832. gadam. 1736. gadā pilsētā sāka izgatavot t.s. Sluckas jostas — Lietuvas lielkņazistes augstmaņu tērpa sastāvdaļu, un Slucka kļuva par tekstilrūpniecības centru.
Slucka tika pievienota Krievijai pēc Polijas Otrās dalīšanas 1793. gadā. No 1920. gada tā bija Baltkrievijas PSR sastāvā. No 1920. gada 27. novembra līdz 28. decembrim ap pilsētu notika neveiksmīgā Sluckas sacelšanās, kurā baltkrievu nacionālisti centās gāzt boļševiku režīmu. Otrā pasaules kara laikā no 1941. gada jūnija līdz 1944. gada jūlijam pilsēta atradās vācu okupācijā. Gandrīz visi pilsētas ebreji tika iznīcināti holokaustā. 1967. gada 12. oktobrī pilsētā izcēlās masu nemieri ar cilvēku upuriem. No 1991. gada Slucka ir neatkarīgās Baltkrievijas sastāvā.

Ekonomika

Sluckā atrodas cukurfabrika.
Otradnoje

Vēsture

18. gadsimtā Katrīna II šeit uzbūvēja pils kompleksu - "Pellu", tomēr Pāvils I pēc carienes nāves lika to nojaukt. Otradnojes pilsēta izveidota 1970. gadā, apvienojot Ivanovskas, Otradnojes un Ustjtosnas ciematus.

Ekonomika

Pilsētā atrodas darbagaldu rūpnīca "Pella-maš" un kuģubūves rūpnīca "Pella".
14. trolejbusu maršruts (Rīga)

Maršruts

Virzienā Mežciems — Esplanāde trolejbusi brauc pa šādām ielām: Hipokrāta iela, Biķernieku iela, Struktoru iela, Brīvības gatve, Brīvības iela un Brīvības bulvāris.
Virzienā Esplanāde — Mežciems trolejbusi brauc pa šādām ielām: Brīvības bulvāris, apgriešanās Brīvības bulvāra un Raiņa bulvāra krustojumā, Brīvības bulvāris, Brīvības iela, Brīvības gatve, Viļa Ģelbes iela, Biķernieku iela un Hipokrāta iela.

Maršruts ar mainītu virzienu

Virzienā 2. trolejbusu parks (Jelgavas ielā) — Mežciems trolejbusi brauc pa šādām ielām: Vienības gatve, Jelgavas iela, Akmeņu iela, Valguma iela, Uzvaras bulvāris, Raņķa dambis, K. Valdemāra iela, Vanšu tilts, K. Valdemāra iela, Raiņa bulvāris, Brīvības bulvāris, Brīvības iela, Brīvības gatve, Viļa Ģelbes iela, Biķernieku iela un Hipokrāta iela.
Virzienā Esplanāde — 2. trolejbusu parks (Jelgavas ielā) trolejbusi brauc pa šādām ielām: Brīvības bulvāris, Raiņa bulvāris, Gogoļa iela, Lāčplēša iela, Salu tilts, Mūkusalas iela, Laivu iela un Buru iela.
Margarita Perveņecka

Biogrāfija

Perveņecka beigusi Latvijas Kultūras akadēmijas Teātra un TV dramaturģijas nodaļu (2001).
Vairākas viņas lugas uzvestas dažādos Latvijas teātros.
Pēc viņas scenārija uzņemta Arvīda Krieva mākslas filma "Man patīk, ka meitene skumst" (2003), Perveņecka tajā redzama epizodiskā lomā.
Perveņecka saņēmusi Literatūras gada balvu par romānu "Gaetāno Krematoss".
Province

Province ir teritoriāla vienība, gandrīz vienmēr kādas valsts administratīva apakšvienība.

Vēsture

Vārds "province" nāk no latīņu valodas vārda "provincia" (tulk. - uzvarētā zeme), kas tika izmantots Senajā Romā un apzīmēja administratīvu teritoriju, kas atradās maģistrāta pārdvaldē. Pēc Romas impērijas sabrukuma vārda "province" lietošana administratīvu apgabalu apzīmēšanai Rietumeiropā tika atsākta tikai vēlīnajos viduslaikos.
Čigorina aizsardzība

Vēsture

Kā stāsta viņa laikabiedri, Mihails Čigorins neesot mīlējis dāmas gambītu, tādēļ 19. gs. beigās izstrādājis pret to savu oriģinālu "ieroci" — variantu ar 2. ... Zc6, kas vēlāk tika nosaukt viņa vārdā. Mūsdienās šī atklātne turnīros tiek spēlēta reti. Tikai krievu lielmeistars Aleksandrs Morozevičs ir to lietojis vairākās partijās pret spēcīgiem pretiniekiem.

Stratēģiskā ideja

Čigorina aizsardzības mērķis ir organizēt figūru spiedienu ua balto centru. Tās pozitīvais moments ir izspēlēto variantu asums un oriģinalitāte, negatīvā puse — melnie ir spiesti dot iespēju baltiem iegūt divu laidņu pārsvaru, bet zirdziņš uz c6 traucē bandinieka c7 kustību.
Salamandru dzimta

Kopīgās īpašības

Salamandru dzimtas dzīvnieki ir nelielas vai vidēji lielas sugas. Lielākās sugas ir no salamandru (Salamandra) un ribtritonu (Pleurodeles) ģintīm. Tās izaug garākas par 20 cm, lielākajiem īpatņiem sasniedzot 30 cm.  Šīs dzimtas sugas atšķiras no pārējām salamandrām ar to, ka tām nav vai nu ribu, vai apakšējās malas ribu rievas (sulcus costae).  Izņemot dažas sugas, visām pārējām ir košš, krāsains ārējais izskats, kas ir kā brīdinājums par šo dzīvnieku indīgumu. Salamandrām ir četras, labi attīstītas kājas. Priekškājām ir četri pirksti, bet pakaļkājām lielākai daļai sugu ir pieci pirksti. Visām sugām uz ādas ir indīgi izdalījumi, īpaši indīgi ir tritoni. Ūdenī dzivojošām sugām ir muguras un astes spura, bet tritoniem ir raupja āda.

Vairošanās

Salamandras vairojas ar iekšējo apaugļošanos. Riesta dejas laikā salamandras tēviņš spermas piciņas izlaiž, bet mātīte tās paņem. Izņemot dažas sugas (Grieķijas salamandras (Lyciasalamandra) un uguns salamandras (Salamandra)), kuras dzemdē dzīvus mazuļus—kāpurus, visas pārējās salamandras ūdenī nērš ikrus. Dažām Ziemeļamerikas tritonu sugām ir kompleksa attīstība ar divām metamorfozēm — kāpura stadija ūdenī, jaunā īpatņa stadija uz sauszemes un pieaugušā īpatņa atgriešanās atkal ūdenī.
Jons Gudmundsons

Biogrāfija

1930. gados ticis uzskatīts par vienu no perspektīvākajiem jaunajiem Islandes šahistiem. Trīs reizes uzvarējis Islandes šaha čempionātos (1932, 1936, 1937). Pārstāvējis Islandes komandu Pasaules šaha olimpiādēs, kurās piedalījies 3 reizes (1930, 1937-1939). 1939. gadā Buenosairesā 8. šaha olimpiādē saņēmis zelta medaļu par uzvaru pie 3. galdiņa turnīra B finālā, parādot simtprocentīgu rezultātu — 10 uzvaras 10 partijās. Pēc šī panākuma šaha turnīros turpmākajos gados piedalījies reti.
Pauls Joners

Biogrāfija

Pēc profesijas bijis vijolnieks, bet kopā ar savu jaunāko brāli Hansu Joneru — viens no vadošajiem Šveices šahistiem 20. gadsimta sākumā. Sešas reizes uzvarējis Šveices šaha čempionātā (1907, 1908, 1925, 1928, 1930, 1932). Daudzu starptautisko šaha turnīru dalībnieks. 1907. gadā Ņujorkā uzvarējis Manhetenas šaha kluba čempionātā. 1916. gadā Kopenhāgenā uzvarējis Ziemeļu valstu šaha čempionātā. 1917. gadā Berlīnes šaha turnīrā kopā ar Valteru Jonu dalījis pirmo vietu. 1920. gadā uzvarējis Gēteborgas šaha turnīrā. 1923. gadā uzvarējis Triestes šaha turnīrā un kopā ar Rūdolfu Špīlmanu dalījis pirmo vietu Ševeningenas (Nīderlande) šaha turnīrā. Vienu no saviem lielākajiem panākumiem izcīnījis 1924. gadā Berlīnē, kad uzvarējis četru šahistu četru apļu turnīrā, apsteidzot Akibu Rubinšteinu, Rihardu Teihmani un Žaku Mizesu.
Šveices izlases sastāvā piedalījies 1936. gada neoficiālajā šaha olimpiādē Minhenē.
Tenreku dzimta

Izskats

Dzimta iekļauj ārēji ļoti atšķirīgus dzīvniekus, kuru garums svārstās no 4 līdz 60 cm. Vairākām sugām raksturīga pazīme ir garais, kustīgais deguns, ar kuru tie, meklējot barību, rokas lapās un gružos.
Lielais ežtenreks un mazais ežtenreks ārēji atgādina ežus. Ja draud briesmas, tie saritinās kamolā līdzīgi ezim. Dažas tenreku sugas lielāko laika daļa pavada ūdenī un to ķermenis līdzīgs ūdru ķermenim.
Mazākie dzimtas pārstāvji pieder Microgales ģintij un līdzinās ciršļiem, savukārt kurmjtenreki (Oryzorictes) — kurmjiem.
Tuklīši

Izskats un īpašības

Tuklīši ir vidēji lieli, kompakti, spēcīgi būvēti jūras putni ar košu, kontrastainu melnbaltu apspalvojumu un lielu, masīvu knābi, kas ligzdošanas sezonas laikā kļūst koši krāsains. Pēc vairošanās sezonas knābim nolobās ārējā kārtiņa, tam kļūstot ne tikai blāvākam, bet arī mazākam. Ārēji abi dzimumi izskatās vienādi, bet tēviņi ir nedaudz lielāki nekā mātītes. Tomēr šī atšķirība redzama tikai tad, kad abu dzimumu tuklīši stāv viens otram blakus.
Lielākais no visām trim sugām ir cekulainais tuklītis (Fratercula cirrhata), kura ķermeņa garums sasniedz 38 cm, svars 780 g. Mazākais ir Atlantijas tuklītis (Fratercula arctica), kura ķermeņa garums ir 32 cm, svars 380 g.
Tuklīši ļoti labi peld un nirst. Atrodoties zem ūdens, to spārni kustās, it kā putni lidotu. Niršanas ilgums var sasniegt vienu minūti, bet biežāk ir 20—30 sekundes. Lidojumā spārnu vēdas ir ļoti ātras un spēcīgas, minūtes laikā tie tiek savicināti 400 reizes. Tuklīši bieži lido gar pašu ūdens virsmu. Lidojuma ātrums, piemēram, Atlantijas tuklītim var sasniegt 88 km/h.

Uzvedība

Tuklīši pamatā uzturas atklātā jūrā, krastā iznākot tikai ligzdošanas laikā. Tie barojas, nirstot zem ūdens un medījot nelielas zivtiņas. Ziemas periodā tie barojas arī ar vēžveidīgajiem. Putnēni tiek baroti tikai ar zivīm.
Tuklīši ligzdo lielās kolonijās klinšainos krastos vai nelielās salās. Ligzdošanas vieta ir neliela iedobe klintī vai starp akmeņiem. Mīkstākā augsnē tā atrodas alā, kuru putni izrok, izmantojot savu specīgo knābi un pēdas. Ja vien ir iespējams, tuklīši rok alu, jo tad mazuļi ir aizsargātāki pret plēsīgajiem putniem un citiem ienaidniekiem. Tuklīši veido monogāmus pārus uz vairākām sezonām, un ligzdošanai tiek izmantota viena un tā pati vieta vairākus gadus. Dējumā ir viena ola, kuru perē abi vecāki.
Džeremija rags

Džeremija rags (angļu: Cape Jeremy, spāņu: Cabo Jeremy) ir ar ledu klāts zemesrags Antarktīdā pie Džordža VI šauruma ziemeļaustrumu ieejas. Iezīmē robežu starp Greiema Zemi ziemeļos un Pālmera Zemi Antarktīdas pussalas dienvidos, kā arī starp Faljēra krastu ziemeļos un Raimila krastu dienvidos.
Zemesragu 1936. gada septembrī atklāja un uzmērīja Britu Greiema Zemes ekspedīcija un nosauca par godu Džeremijam Džino Skotam (Jeremy Gino Scott), ekspedīcijas ofisa aģenta un bijušā Britu Arktikas Gaisa ceļa ekspedīcijas (BAARE) dalībnieka Džeimsa Morisa Skota (James Maurice Scott) dēlam.
Pauls fon Tranzē-Rozeneks

Dzīvesgājums

Dzimis 1853. gada 9. martā Nicā Oto fon Tranzē-Rozeneka (1806—1879) un viņa sievas Marijas, dzimušas Lēvisas of Menāras ģimenē. 1875. gadā viņa tēvs pēc Heinriha Šēla projekta uzcēla dzimtas pilsētas namu tagadējā Brīvības bulvārī 32 (tolaik Aleksandra bulvārī 3a) Rīgā, bet 1878. gadā Jaungulbenes muižas pili.
Savā Jaungulbenes muižā viņš iekārtoja paraugsaimniecību un uzcēla Jaungulbenes stacijas ēku pie jaunatklātās Pļaviņu—Valkas dzelzceļa līnijas (1898-1903). 1903. gadā pamatīgi pārbūvēja muižas ēku un parku. Visu mūžu krāja gleznas un mēbeles, savām muižā izveidoja vērtīgu mākslas un vēstures priekšmetu ekspozīciju kā daļu no ēkas interjera. 1904. gadā viņš gleznas sāka dāvināt jaunatvērtajam Rīgas pilsētas mākslas muzejam. Pēc 1905. gada revolūcijas viņš šo kolekciju pakāpeniski pārveda uz Rīgu, 1908. gadā lielāko daļu atdāvināja Rīgas Pilsētas mākslas muzejam. Tagad gleznas atrodas mākslas muzejā "Rīgas birža" un Latvijas Nacionālā mākslas muzeja Ārzemju glezniecības kolekcijā.
Pēc Pirmā pasaules kara un Latvijas brīvības cīņām Jaungulbenes muiža tika atsavināta, Pauls fon Tranzē-Rozeneks ar ģimeni pārcēlās uz dzīvi Vācijā.
Miris 1928. gada 15. aprīlī Berlīnē.

Piemiņa

2004. gadā Ārzemju mākslas muzejā notika Paula fon Tranzē–Rozeneka kolekcijas izstāde, kurā ietvēra 36 gleznas – 18. gadsimta itāliešu, franču un arī 19. gadsimta Vīnes, Minhenes, Diseldorfas un citu skolu mākslinieku darbus ar mitoloģisku, reliģisku vai alegorisku saturu un portretus.